钦定古今图书集成/方舆汇编/职方典/第1418卷 > 《黄太史祠堂记》张自明
## 钦定古今图书集成/方舆汇编/职方典/第1418卷 > 《黄太史祠堂记》张自明

崇宁甲申夏五月，元祐太史豫章先生黄公谪宜初，
僦居于黎氏，三时甚安。后有南楼之厄，余得其《僦居
墨帖》书读之意，宜之人必以“雪堂”视其处。及来访之，
莽然荒墟矣。黎氏不复能有已，转之谢之秦。谢得其
一，秦得其二。乃属宜士唐总龟、韦安雅、韦文虎求之，
三家皆士人，闻言欣然愿献其地。嘉定乙亥三月壬
申，鸠工作祠其中，后建崇堂，上敞高阁，旁翼二室，前
立重门，又从垣之。堂成，乃集公在宜之翰墨，刻之以
宝于堂。祠前离支两古树，公所封植，名之曰“万红。”前
一方池，池中有立石，形如半圭，其色黑，名之曰“墨池。”
始公既羁于南楼，黎氏不忍以其地属他姓，遂易之
为亭，请名于公。公以环亭多美石，旧名“宝华”，乃题之
曰宝华亭。黎氏又设公之像于亭而严事之。故旧像
藏之黎氏，旧扁藏之秦氏，一百一十年矣。余物色得
之，复作亭以存其旧，又以旧扁、旧像亟置之阁，刻之
石，以传无穷。于是总名之曰龙谿祠堂。初度地有居
屋，人未去，公使黄衣梦之云：“此非汝得居，不去将祸
汝。”黎氏遂去之。及鸠工，又一民梦曰：“汝辈勿污此坑
坎。屋阴数尺地有器焉，以锡汝。”如言坎之，得一古磬。
既即工，奉安祠事，衣冠蔼如，宜人来瞻，如公之临其
上也。乃歌此辞以享之，曰：宜之水兮龙藏，宜之山兮
龙骧。德人兮天游，炯秋月兮寒江。来游兮自东，骑赤
𩧰兮乘刚风，左卭杖兮右白羽，挟乌兔兮双童，万江
滉兮“盈庭，露半圭兮澄泓。宝华旧兮扁亭，奂，高阁兮
摘星辰。蒸蕉兮荔尝，桂酒奠兮兰汤。来游兮下上，锵
锵佩玉兮琳琅。刁斗兮沉沉，土膏兮耕耨深。调锦瑟
兮鸣琴。咏舞雩兮千古，心去归兮蓬莱，觐钧天兮泰
阶。宜人兮永怀，相期兮千岁偕。”